ภาพจิตรกรรมในปี ค.ศ. 1626 โดยแร็มบรันต์

***โทบิตและอันนากับลูกแพะ*** (อังกฤษ: Tobit and Anna with the Kid) มีชื่อเรียกอื่น ๆ ว่า ***โทบิตกล่าวหาว่าอันนาขโมยลูกแพะ*** (อังกฤษ: Tobit Accusing Anna of Stealing the Kid) และ ***โทบิตอธิษฐานขอความตาย*** (อังกฤษ: Tobit Praying for Death) เป็นภาพจิตรกรรมสีน้ำมันในช่วงต้น ๆ โดยแร็มบรันต์ จิตรกรยุคทองของเนเธอร์แลนด์ ลงนามและลงปีที่เขียนภาพเป็นปี ค.ศ. 1626 ปัจจุบันอยู่ในพิพิธภัณฑ์ไรกส์มือเซยึมในกรุงอัมสเตอร์ดัม

เนื้อหาของภาพจิตรกรรม
---------------------

เนื้อหาของภาพจิตรกรรมนำมาจากหนังสือโทบิตซึ่งเป็นคัมภีร์อธิกธรรมจากพันธสัญญาเดิม

ภาพจิตรกรรมแสดงเหตุการณ์ระหว่างโทบิตและอันนาผู้เป็นภรรยาในช่วงต้นของเรื่องราว เมื่อความเชื่อของโทบิตต่อความซื่อสัตย์ของภรรยาสั่นคลอน โทบิตนั้นตาบอดจากอุบัติเหตุ อันนาจึงไปทำงานกับเพื่อนบ้านเพื่อหารายได้ให้ครอบครัว อันนาปั่นขนแกะและทอผ้า แล้วได้รับค่าจ้างเป็นเงินตอบแทน วันหนึ่งอันนาได้ลูกแพะเป็นค่าจ้างและพากลับมาบ้าน โทบิตได้ยินเสียงร้องของลูกแพะจึงเข้าใจผิดว่าภรรยาของตนได้ขโมยสัตว์นั้นมาและกล่าวหาว่าเธอทำบาป อันนาปฏิเสธข้อกล่าวหานั้น แล้วโทบิตก็เริ่มอธิษฐานกับพระเจ้า ทูลขอความตายเพื่อปลดปล่อยตนจากความทุกข์ทรมาน "ให้ข้าพเจ้าถูกนำออกไปจากพื้นแผ่นดิน และกลายเป็นฝุ่นดิน"

ในเรื่องเล่าในคัมภีร์ไบเบิล โชคชะตาของคู่สามีภรรยาอาวุโสโทบิตและอันนาได้รับการพลิกฟื้นให้เป็นดีโดยโทบียาห์ที่เป็นบุตรชายของพวกเขา ด้วยความช่วยเหลือและการชี้นำของทูตสวรรค์ราฟาเอล โทบิตได้รับการรักษาจากตาบอดด้วยปลาวิเศษที่จับโดยโทบีอาห์และราฟาเอลในแม่น้ำไทกริส

รายละเอียด
----------

ภาพจิตรกรรมมีการลงลายมือชื่อที่ด้านซ้ายล่างว่า "RH·1626" เป็นผลงานในช่วงแรก ๆ ของแร็มบรันต์ที่วาดในปีที่เข้าสู่อายุยี่สิบปี นักประวัติศาสตร์ศิลปะ Gary Schwartz ระบุว่าภาพนี้เป็น "ภาพวาดที่ประสบความสำเร็จอย่างแท้จริงชิ้นแรกของเขา"

แร็มบรันต์เล่าเรื่องราวอย่างมีทักษะ เน้นไปที่ส่วนสำคัญที่สุด คืออันนาที่ยังคงอุ้มลูกแพะอยู่เพิ่งได้ยินคำกล่าวหาจากสามีของตนจึงปฏิเสธอย่างขุ่นเคือง โทบิตอธิษฐานต่อพระเจ้าทูลขอความตาย ที่เท้าของโทบิตมีสุนัขตัวเล็ก ๆ เป็นสัญลักษณ์ถึงความสัตย์ซื่อและความไว้วางใจในความยุติธรรมของพระเจ้าของโทบิต

ผลงานที่เกี่ยวข้อง
------------------

* ปีเตอร์ ลัสต์มัน: ทูตสวรรค์ราฟาเอลลาจากโทบิตผู้อาวุโสและโทบียาห์บุตรชาย (ค.ศ. 1618)ปีเตอร์ ลัสต์มัน: *ทูตสวรรค์ราฟาเอลลาจากโทบิตผู้อาวุโสและโทบียาห์บุตรชาย* (ค.ศ. 1618)
* อาบราฮัม บลุมาร์ต: ภูมิทัศน์กับการเดินทางจากไปของโทบียาห์และทูตสวรรค์ (ค.ศ.  1630)อาบราฮัม บลุมาร์ต: *ภูมิทัศน์กับการเดินทางจากไปของโทบียาห์และทูตสวรรค์* (ค.ศ. 1630)
* แร็มบรันต์: อันนาและโทบิตผู้ตาบอด (ป.  ค.ศ. 1630)แร็มบรันต์: *อันนาและโทบิตผู้ตาบอด* (ป.  ค.ศ. 1630)
* แร็มบรันต์: นักปราชญ์ในการรำพึงธรรม (ค.ศ. 1632)แร็มบรันต์: *นักปราชญ์ในการรำพึงธรรม* (ค.ศ. 1632)
* แร็มบรันต์: โทบียาห์รักษาบิดาผู้ตาบอด (ค.ศ. 1636)แร็มบรันต์: *โทบียาห์รักษาบิดาผู้ตาบอด* (ค.ศ. 1636)
* แร็มบรันต์: ทูตสวรรค์ราฟาเอลลาจากครอบครัวของโทบียาห์ (ค.ศ. 1637)แร็มบรันต์: *ทูตสวรรค์ราฟาเอลลาจากครอบครัวของโทบียาห์* (ค.ศ. 1637)
* แร็มบรันต์และงานร่วมปฏิบัติ: โทบิตและอันนากับลูกแพะ (ค.ศ. 1645)แร็มบรันต์และงานร่วมปฏิบัติ: *โทบิตและอันนากับลูกแพะ* (ค.ศ. 1645)
* แร็มบรันต์: โทบิตและภรรยา (โทบิตและอันนา) (ค.ศ. 1659)แร็มบรันต์: *โทบิตและภรรยา* (*โทบิตและอันนา*) (ค.ศ. 1659)

อ้างอิง
-------

1. 1 2  Kitson 1982, plate 1.
2. ↑  โทบิต 2–3
3. ↑  *Rijksmuseum*.
4. ↑  Schwartz 1985, p. 44.

บรรณานุกรม
----------

* Kaufman, Elizabeth Elias (1981). *Rembrandt*. New York: Book Sales. p. 9. ISBN 0-89009-372-5.
* Kitson, Michael (1982). *Rembrandt*. Oxford: Phaidon Press. pp. 15, 18, plate 1.
* Michałkowa, Janina (1960). *Rembrandt*. Warsaw: Wiedza Powszechna. p. 21.
* Schwartz, Gary (1985). *Rembrandt: His Life, His Paintings*. Viking. pp. 44, 47, 52, 230.
* "Tobit and Anna with the Kid, Rembrandt van Rijn, 1626". *Rijksmuseum*. Retrieved 20 April 2023.

อ่านเพิ่มเติม
-------------

* Chudzikowski, Andrzej (1972). *Rembrandt van Rijn*. Warsaw: Wydawnictwo Ruch.
* Zuffi, Stefano (2011). *Rembrandt*. (Masters of Art). Prestel. ISBN 978-3-7913-4620-5.
* "Gerrit Willemsz. Horst". *Netherlands Institute for Art History (RKD)*. Retrieved 20 April 2023.